Poissa – aina muistoissa

Viime aikoina olen miettinyt tätejäni. Minulla on ollut viisi tätiä, heistä viimeisimmän hautajaisissa olin viime viikonloppuna. Jokaisesta tädistä, heidän kodeistaan, olemuksistaan ja heidän luona vierailuista, on vahvoja muistijälkiä. Kuinka voikaan saada kiinni ruoista, mitä he tarjosivat, jopa tuoksuista, joita tunsin, kun tätieni luona kävin. Mitä heidän luonaan tein. Mieli tulvii muistoja.

Mitkä mahanpurut sainkaan matkalla Hanhimaahan. Mäki toisensa perään, siihen aikaan ilman turvavöitä auton takapenkillä huudettiin. Sain viettää aikaa serkkujen kanssa. Oli lystiä. Pukeuduttiin tädin vaatteisiin. Oltiin paljon pihalla leikkimässä. Ajettiin pyörillä. Käytiin Alli- ja Elsa-tätien tykönä kylässä.

Radiosta tuli lastenohjelmia, joita kuuntelin tätini luona. Olohuoneessa oli paksu, iso, pahkainen puu koristeena, jonka juurella istuin ja kuuntelin. Minut löysi usein hänen luotaan, myös keittiön ruokavarastosta, joka oli ihan erillinen komero, minne mentiin sisälle. Se oli ihmeellistä. Fortunaa pelattiin myös paljon.

Sain käydä ulkomailla, kun tätini luona vierailtiin. Ihan Haaparannassa asti, hän asui joskus. Sillä reissulla sai ajaa ”muovipyörällä”, syödä ruotsin herkkuja. Tädin luona sai myös kokeilla meikkejä, hänellä oli ihania koruja ja korkokantakenkiä.

Punajuuria, niitä sain yhden tätini luona, melkein aina siellä syödessäni. Ne olivat erityisen hyviä. Serkkuni kanssa mentiin retkelle asuntovaunuun. Syötiin tikkujätskejä pihavaraston pakasteesta. Sain kirjoittaa kirjoituskoneella. Ylioppilaskirjoituksiin valmistauduin tätini yläkerrassa. Kun oma elämänpolkuni vei minut opiskelemaan kirkon ammattiin, sain erityisen tuen tädiltäni. Hän oli kiinnostunut opinnoistani, työstäni, kaikesta. Vielä tänä syksynäkin kerroin hänelle työnohjausopintojeni edistymisestä. Oli ihana jakaa hänen kanssaan uskon asioista ja saada rukoilla hänen kanssaan ja laulaa virsiä.

Hillakiisseliä, Herrasväen pikkuleipiä, leetaa, aina oli syötävä jotakin. Eteisessä tuoksui nortti, ei haissut. Ihmettelin tätini lakkeja, ne olivat niin korkeita. Hän kävikin miehensä sanojen mukaan nutturatehtaalla, se selitti tuon lakkien korkeuden. Hetken aikuisiällä sain olla erityisenä apuna tädilleni. Aamuisin kävin hänet herättämässä. Keitin meille aamukahvit, jotka yhdessä joimme. Kerroin hänelle tulevan päivän tapahtumat mitä kaikkea töissä teen. Hän kävi ahkerasti kirkossa ja osallistui seurakunnan toimintaan. Kun hän siirtyi asumaan palvelutaloon, lauloimme virsiä ja lausuimme ääneen Isä Meidän rukousta yhdessä.

Rauha heidän muistolleen – Olen heistä jokaisesta hyvin kiitollinen.

Ystävä sä lapsien,  
katso minuun pienehen.  
Minne käynkin maailmassa,  
sinä olet hoitamassa.  
Onni täällä vaihtelee,  
taivaan Isä suojelee.

virsi 492, 1. säkeistö

Siunausta syksyysi

Elina Poikkijärvi